C 89/20
LT
Europos Sąjungos oficialusis leidinys
2022 2 25
3.6.
Specialios produkto registruotu pavadinimu ženklinimo taisyklės Kontrolės įstaiga tikrina, ar produktas paženklintas etikete su logotipu, kuriame nurodyta „Marrone di Combai“ – šie žodžiai turi būti užrašyti gerokai didesniais rašmenimis, nei kiti žodžiai.
Etiketėje arba ant talpų gali būti pateikta tokia informacija: gamintojo arba pakavimo įmonės pavadinimas ir prekės ženklas; pirminis grynasis svoris ir kategorija; su maistu ir mityba susijusi informacija; gamybos metai; produkto tinkamo laikymo ir saugojimo instrukcijos.
Logotipe pavaizduotas stilizuotas kaštainis, aplink jį išsidėstę šviesiai rudos spalvos stilizuoti kaštainio spygliukai.
Visas paveikslėlis yra tamsiai rudos spalvos stačiakampyje (šviesiai ruda spalva – Pantone 465U, tamsiai ruda – Pantone 4625U).
Logotipas gali būti tokių matmenų: 65 mm x 102 mm; 33 mm x 51 mm; 17 mm x 25 mm; 8 mm x 12 mm.
4.
Glaustas geografinės vietovės apibūdinimas „Marrone di Combai“ gamybos vietovė yra šiose Trevizo provincijos komunose: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene ir Vittorio Veneto.
5.
Ryšys su geografine vietove Visa 4 punkte nurodyta teritorija yra Alpių priekalnių kalvų zona.
Grynai kalnų tipo Alpių priekalnių teritorija, kurioje auginami „Marrone di Combai“, vertinant griežtai geologiniu požiūriu, susiformavo iš karstinės morfologijos klinties ir silicio uolienų ir kalvų virtinių, pasižyminčių stačiais skardžiais ir šlaitais, vykstant dirvožemio degradacijai dėl kietų ir atsparių uolienų persidengiančių sluoksnių susiformavimo.
Toks orografinis tipas yra labai svarbus klimato požiūriu: Alpių priekalnių ir kalvų grandinės sukūrė barjerą rytų vėjams, tačiau netrukdo patekti šiaurės vėjams, todėl, palyginti su slėniais, metiniai temperatūrų skirtumai sušvelninami.
Gausūs Viduržemio zonai būdingi lietūs ir tai, kad niekada nebūna rūko, būdingo visoms kitoms Po upės slėnio ir Veneto vietovėms, sukuria specifinį klimatą, kuris auginti „Marrone di Combai“ ypač tinkamas.
Juslinė ekspertų atlikta analizė parodė, kad minkštimo savybės, ypač minkšta konsistencija, daro teigiamą poveikį bendrai kaštainių skonio kokybei.
Be aspektų, kurie daro poveikį lytėjimo pojūčiui, šis kaštainis pasižymi ypatingomis aromatinėmis vartoti pateikiamo produkto savybėmis, kurios labai vertinamos dėl išskirtinio aštrumo, gėlių ir žolių kvapo.
Vertinant pagal specialius juslinei analizei nustatytus kiekybinius rodiklius, nustatyta, kad šio kaštainio aromatas yra stiprus ir ilgai išsilaikantis, kaštainis yra saldus, o neigiamos jo savybės (gomurį sutraukiančios savybės ir kartumas) – neryškios.
Išskirtinį „Marrone di Combai“ aromatą lemia dirvožemio kaštainių auginimo vietovėse savybės; jos atspindi tamprias kaštainio medžių ir jų auginimo vietovės dirvožemio bei aplinkos sąsajas.